Хто самы добры?  
*Аляксей Якімовіч*

Каля пешаходнага перахода на гулкай гарадской вуліцы паспрачаліся сябры­трэцякласнікі Ваня, Пеця і Алесь.

— Я самы добры, — сказаў Ваня. — Я вельмі шкадую старых людзей. Яны часта такія бездапаможныя!

— Я самы добры, — не пагадзіўся з Ванем Пеця. — Я вельмі шкадую адзінокіх старых людзей. Ім іншы раз пагаварыць няма з кім.

— Я самы добры... — пачаў Алесь.

Але Ваня перапыніў яго:

— Ты лепей памаўчы. Учора задачу па матэматыцы не даў спісаць. З­за цябе перад настаўніцай прыйшлося апраўдвацца.

— Так, так, — падтакнуў Пеця.

— Самому трэба рашаць задачы. Будзеш спісваць — ніколі матэматыку не вывучыш, — ціха прамовіў Алесь.

З­за рога дома, мацаючы металічным кіем дарогу, выйшла сівая жанчына і накіравалася на пешаходны пераход.

А па дарозе суцэльным патокам машыны імчацца, злосна гудзяць.

— Куды яна ідзе? — усклікнуў Ваня. — Зялёны агонь святлафора яшчэ не загарэўся.

— У яе кепскі зрок! — здагадаўся Пеця. — Мама неяк казала, што людзі з кепскім зрокам заўжды ходзяць з кійком.

Стаяць Ваня і Пеця, дзівяцца. А Алесь падбег да жанчыны і дакрануўся да яе рукі.

— Пачакайце, не пераходзьце дарогу! Зараз я вас перавяду. Вы мне дазволіце?

Жанчына павярнула галаву да хлопчыка і ўсміхнулася. Калі б яна чула нядаўнюю спрэчку, то, напэўна, здагадалася б, хто тут самы добры.

А вы здагадаліся?